Endnu en analyse kæder nu Spar Nord Bank sammen med Nykredit i ny storbank.

For en uge siden analyserede flere eksperter sig frem til, at Spar Nord Bank kunne blive del af en fremtidg storbank med Nykredit som bannerfører. Her afviste Spar Nord, at det havde noget som helst på sig. Mandag er det så Økonomisk Ugebrev, der vurderer, at Spar Nord Bank er på vej til at blive en del af ny storbank, som vil blive bygget op om Nykredit. Igen afviser Spar Nord Bank dog, at det har noget som helst konkret på sig. - Vi afskriver det på alle mulige måder, siger Leif Lind Simonsen, der er pressechef i Spar Nord Bank, til TV2/Nord. Analysen peger blandt andet på, at Nykredit nu ejer 10 procent af aktionerne i den nordjyske bank, at de to banker nu er i samme bankdatasamarbejde, og at Spar Nord Banks direktør sidder i Nykredits bestyrelse. - Argumenterne i analysen er gode, men det er slet ikke noget, der er i vores bevidsthed, siger Leif Lind Simonsen.